
PËR MIRATIMIN E NORMAVE, TË RREGULLAVE DHE KUSHTEVE TË PROJEKTIMIT DHE TË NDËRTIMIT, TË PRODHIMIT DHE RUAJTJES SË NXEHTËSISË NË NDËRTESA

Në mbështetje të nenit 100 të Kushtetutës dhe të nenit 5 të ligjit nr. 8937, datë 12.9.2002 “Për ruajtjen e nxehtësisë në ndërtesa”, me propozimin e Ministrit të Industrisë dhe të Energjetikës, Këshilli i Ministrave

V E N D O S I:

1. Miratimin e normave, të rregullave dhe kushteve të projektimit dhe të ndërtimit, të prodhimit dhe ruajtjes së nxehtësisë në ndërtesa, që i bashkëlidhen këtij vendimi.
2. Personat, fizikë ose juridikë, që hartojnë projekte për ndërtimin e objekteve, publike dhe private, të zbatojnë normat, rregullat dhe kushtet e projektimit dhe të ndërtimit, të prodhimit dhe ruajtjes së nxehtësisë në ndërtesa, të miratuara sipas këtij vendimi.
3. KRRT-të e bashkive dhe të qarqeve të miratojnë lejet e ndërtimit, vetëm pasi të jenë plotësuar normat, rregullat dhe kushtet e projektimit dhe të ndërtimit, të prodhimit dhe ruajtjes së nxehtësisë në ndërtesa, të përcaktuara në këtë vendim.
4. Ngarkohen Ministria e Industrisë dhe e Energjetikës, Ministria e Rregullimit të Territorit dhe e Turizmit dhe Ministria e Pushtetit Vendor dhe e Decentralizimit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

